*Tisztelt Cégvezető,*

*A COVID-19 koronavírus betegség gyors terjedésére tekintettel a Pécs-Baranyai Kereskedelmi és Iparkamara és Dél-Dunántúli Gépipari Klaszter jelen (2020.03.12-én készült) nem kötelező érvényű ajánlást készítette. Az ajánlások teljességéért, helyességéért, jogszerűségéért és aktualitásáért felelősséget nem tudunk vállalni, az ajánlásokat a legnagyobb gondossággal, tudásunk és információink szerint készítettük el. Ajánlásainkat a járványügyi helyzetnek megfelelően frissítjük, kérjük kísérjék figyelemmel.*

**Tisztelt Kollégák!**

A COVID-19 **koronavírus betegség gyors terjedésére tekintettel a ………………. Kft. vezetése az alábbi intézkedéseket teszi** dolgozói egészségének megőrzése és a fertőzés vállalatra gyakorolt hatásának csökkentése érdekében. A megelőzéshez mindenki együttműködésére és felelősségvállalására szükségünk van, ezért kiemelten **felhívjuk Kollégáink figyelmét a következőkre:**

**MEGELŐZŐ INTÉZKEDÉSEK ÉS MIT TEGYÜNK FERTŐZÉS ÉSZLELÉSEKOR?**

1. A legfontosabb, hogy **NE utazzanak** – azaktuális információk szerinti **- veszélyeztetett területre**!

Jelenleg ilyen **Kína**, **Olaszország**, **Japán, Irán, Izrael, Franciaország, Szingapúr, Dél-Korea.**

2.Ha valaki

- mégis **fertőzött területről érkezik haza,**

- **láz, köhögés, torokfájás, levertség tüneteit észleli magán,**

- vagy hozzátartozója **az elmúlt 14 napon belül** fentiekben felsorolt **veszélyeztetett területen járt,**

- **az elmúlt 14 napon belül olyan személlyel találkozott, aki** a fentiekben felsorolt **veszélyeztetett területeken járt** és most **nem érzi jól magát**,

- **az elmúlt 14 napban olyan személlyel került kapcsolatba, akinek a koronavírus-tesztje pozitív eredményt mutatott,**

**haladéktalanul értesítse közvetlen felettesét és a HR-t! Maradjon otthon és telefonon hívja háziorvosát,** vagy a **Nemzeti Népegészségügyi Központ 06 80/277-455**, illetve a **06-80/277-456** zöldszámait!

Fertőzés gyanúval a gyár, iroda területére munkavállaló nem léphet be, két hétig egészségügyi zárlat alá kell kerülnie.

3. Ha bárki **olyan személyről tud** - legyen magyar vagy külföldi állampolgár -, **aki fertőzött területen járt,** kérje, hogy maradjon otthon, ne menjen közösségbe és telefonon értesítse háziorvosát vagy hívja fenti zöldszámokat!

4. Ha valakinél **felmerül** **a koronavírus-fertőzés gyanúja, illetve beigazolódik,** **köteles együttműködni** a magyar hatóságokkal!

5. Ha a munkavállaló nem jelenti be, hogy külföldre utazik, vagy onnan tért vissza, a kollégák, akik esetleg tudnak róla, kötelesek bejelenteni a munkáltatónak.

**A VÍRUS TERJEDÉSÉNEK MEGELŐZÉSE:**

**Minden dolgozó köteles betartani a kihirdetett alábbi higiéniai szabályokat!**

* Rendszeres kézmosás és kézfertőtlenítés.
* Kerülje a találkozások során a megszokott kézfogást, ölelést és puszit.
* Kerülje el a készpénz használatát.
* 2-3 naponta tisztítsa meg a mobiltelefonját, számítógépét.
* Ne érintse meg száját, arcát, szemét mosatlan kézzel.
* Tartson legalább 1 méter távolságot munkatársától, kerülje a sorban állást és nagylétszámú rendezvényeket.
* Használjon egyszer használatos papírzsebkendőt.
* Köhögés vagy tüsszentés esetén tartsuk a könyökhajlatunkat a szánk és orrunk elé, ez megakadályozza mások megfertőzését.
* Rendszeresen szellőztesse a helyiségeket: a meleg levegő kiszárítja a nyálkahártyát és növeli a megfázás kockázatát.
* Kiegyensúlyozott, vitaminokban gazdag étrend és az elegendő alvás szintén hozzájárul a vírusok elleni védelemhez.
* Kérjük továbbá, hogy a beszállítókkal való kapcsolattartás, valamint beszállított termékek esetén is fokozott elővigyázatossággal járjanak el (kézfertőtlenítés, munkavédelmi eszközök használata), testi kontaktusok kerülése.
* Étkezőkben a közös evőeszközök, poharakat ne használják! Mindenki hozzon magának saját eszközöket az étkezéshez.

**MUNKASZERVEZÉS:**

1. A koronavírus-járvány potenciális kockázatának csökkentése érdekében a ..,……….. Kft. minden személyes megbeszélést, találkozót elhalaszt - helyette telefonkonferenciát szervez - azokkal a partnerekkel, vevőkkel, beszállítókkal és látogatókkal, akik az elmúlt 14 napon belül a koronavírus által veszélyeztetett területeken jártak.
2. Minimalizálja a személyes találkozók (vendégek, partnerek) számát, használjon telefont, skype vagy viber alkalmazást, videokonferenciát.
3. Minden távoli munkavégzésre alkalmas munkakörben dolgozó kolléga minden nap hozza-viszi munka után a laptopját.
4. Hivatalos üzleti utak vezetői jóváhagyáshoz kötöttek.
5. Minden Kollégának tájékoztatási kötelezettsége van a vezetőség felé, amennyiben külföldre kíván utazni. A járvány helyzet napi változása miatt nem garantálhatjuk, hogy visszatérést követően felveheti a munkát.
6. A nagy rendezvényeken történő részvétel ellenjavalt.

**LÁTOGATÓK, PARTNEREK, ALVÁLLALKOZÓK - ÜZEMI TERÜLETRE LÉPŐK**

1. A látogatók és beszállítók figyelmét felhívjuk, hogy belépéskor a titkárságon/portán kötelesek nyilakozni arról, hogy elolvasták és megértették cégünk fenti szabályait, valamint az abban felsorolt körülmények nem érvényesek rájuk.

Ellenkező esetben a vállalat területére történő belépésük nem engedélyezett.

**KÉRJÜK KOLLÉGÁINKTÓL A FENTI SZABÁLYOK, ELJÁRÁSOK BETARTÁSÁT!**

További információk az alábbi linkeken:

<https://koronavirus.gov.hu/>

<https://www.who.int/docs/default-source/coronaviruse/getting-workplace-ready-for-covid-19.pdf?sfvrsn=359a81e7_6>

<https://konzuliszolgalat.kormany.hu/utazasi-tanacs>

<https://konzinfougyseged.mfa.gov.hu/>

<https://pbkik.hu/2020/03/11/hirek/javaslatok-jarvanyugyi-helyzet-kezelesere-cegek-szamara/>

Mindenkinek jó egészséget kívánunk!

Pécs, 2020. március 12.